Vene miljardär Mihhail Prohhorov rääkis telekanali Pervõi Kanal eetris, et revolutsioonilise ristleja Aurora pardal Peterburis korraldatakse sageli  väga karmi kavaga pidusid ja filmitakse pornofilme.    Skandaalne pidu Aurora pardal toimus 6. juuni öösel Prohhorovi raha eest välja antava ajakirja Russki Pioner aastapäeva puhul. Sinna oli kutsutud 150 külalist. Teiste hulgas viibisid peol Peterburi kuberner Valentina Matvijenko, majandusliku arengu minister Elvira Nabiullina, Venemaa presidendi esindaja Loode föderaalringkonnas Ilja Klebanov ja rida suurärimehi, vahendab Leedu Delfi Grani.ru-d.    Miljardär Prohhorov ütles, et ei  korraldaks iialgi selliseid pidusid tõeliselt sümboolsetes kohtades, nagu Bresti kindluse varemetes või Volgogradi emakese kodumaa monumendi juures.    Prohhorov ütles, et viibis ise peol 15 minutit ja juba kahetseb, et ei näinud ajakirjanduse poolt kirjeldatud skandaalseid detaile.    Väljaanne Novõi Region teatab, et rääkides pornovõtetest Aurora pardal, peab Prohhorov ilmselt silmas Peterburi "pornomagnaadi" Sergei Prjanišnikovi skandaalset filmi. Prjanišnikov on olnud Matvijenko rivaal  võitluses Peterburi kuberneri kohale. Oma valimislubadustes lubas Prjanišnikov teha Peterburist uue Amsterdami, ainult et kaasaegses variandis.    Eelmisel nädalal avalikustas peasõjaväeprokuratuur neli kuud kestnud uurimise tulemused Auroral toimunud banketi kohta. See kuulutati ametlikult ebaseaduslikuks ja süüdlasi lubati karistada.    www.DELFI.ee